Доласком европских насељеника Чокти су били на страни Француза у борби против Енглеза и других индијанских племена. Након француског пораза у Француском и индијанском рату (1754—1763), Чокти препуштају своју земљу САД и прелазе реку Мисисипи. У 19. веку у Европи расте велика потражња за памуком, и појачава се притисак за аквизицијом чокташке земље, па они 1820. препуштају 20.234 km² (5.000.000 акара) у западном делу средишњег Мисисипија. Заједно са Маскогијима (Крицима), Чирокијима, Чикасама и делом Семинола протерани су 1830.-тих на подручје садашње Оклахоме. Овде ће наредне три четвртине столећа свако племе имати властиту квази-аутономну управу насталу по моделу на Сједињене Државе. Права су им делом укинута 1906. године, али још постоји у ограниченом облику. Како се Индијанска територија припремала да 1907. постане држава, земља је Индијанцима додељена појединачно, а остатак је отворен за насељавање белих досељеника.